ЩIалэгъуэм и зэман
1755 гъэм щIышылэм и 25-м, Татьянэ и махуэшхуэм ирихьэлIэу, пащтыхь гуащэ Елизаветэ и унафэкIэ Москва къыщызэIуахащ Урысейм щыяпэ университет.
Мы махуэхэм ар тегъэхуэныр къыхэзылъхьар генерал-адъютант Шуваловырщ, и анэ Татьянэ къыщалъхуа махуэм ирихьэлIэрти. Абдежым къыщыщIэдзауэ Татьянэ и махуэмрэ Студентхэм я махуэмрэ зэдагъэлъапIэ. Нобэр къыздэсым студентхэм кърахьэкI «Университетыр узот» хъуэрыбзэ псалъэр къыхэзыхьари Шуваловырщ. Татьянэ, тхыдэм къызэрыхэщыжымкIэ, щIэныгъэм хуэнэхъуеиншэ цIыхут.
Экзаменхэр яухауэ, ди студентхэм Iэтауэ ягъэлъапIэ Татьянэ и махуэр, хъуэхъухэр зэпадзыж, къофэхэр, уэрэд къраш, кIэщIу жыпIэмэ, зэрахузэфIэкIым хуэдэу я нэгу зрагъэужь.
Мыпхуэдэ махуэхэм Iэмал иIэкъым, псоми я цIэ къыумыIуэфми, ехъулIэныгъэфIхэр къэзыгъэлъагъуэ студентхэм я гугъу умыщIыныр. Къыхэгъэщыпхъэщ Къэбэрдей-Балъкъэрым фIыкIэ зыкъэзыгъэлъагъуэ еджакIуэхэр дызэримымащIэр. Ди ныбжьыщIэхэм я зэфIэкIыр гъуэзэджэу щагъэлъэгъуэф ди щIыналъэм, Урысейм, хэбгъэзыхьмэ, дуней псом. Дэ абыхэм, шэч хэмылъу, дрогушхуэ, дащогуфIыкI мыпхуэдэ псалъэхэмкIи захудогъазэ:
Фи махуэм фыдэщIэращIэу,
ГухэщI фымылъагъуу,
Фи щIэныгъэм хэвгъахъуэу,
Фи IэщIагъэм фехъулIэу,
ЕхъулIэныгъэр фи куэду,
Дунейм фыщемышу,
Зэш бын хуэдэу фыпсэууэ,
Псэуныгъэр ефIакIуэу,
ФIым фыхэмыкIыу,
ФIыр фи куэду,
Хъуэхъур къывапэсу,
Куэдрэ фыпсэуну дыфхуолъаIуэ.
Табыщ Динарэ.
Жырыщты Маринэ
БизнесымкIэ Къэбэрдей-Балъкъэр институтым и 4-нэ курсым щеджэ Жырыщты Маринэ фIыкIэ зыкъыщигъэлъэгъуащ щIыналъэпсо федеральнэ зэхьэзэхуэхэм. «XXI лIэщIыгъуэм и цIыху пэрыт» урысейпсо зэпеуэм волонтеру хэтыну гукъэкI дахэ зыщIахэм ящыщщ ар. Къыхэгъэщыпхъэщ адыгэ пщащэр Iуэху дахэ куэдым и къызэгъэпэщакIуэу зэрыщытыр. Ар ящыщщ ИлъэсыщIэм ирихьэлIэу саугъэтхэр зыIыгъыу республикэ сабий сымаджэщым цIыкIухэр ягъэгуфIэну кIуахэм.
Чэгъэду Заретэ
КъБКъУ-м и физикэмкIэ къудамэм и аспирантщ. И ехъулIэныгъэшхуэхэмрэ и щIэныгъэ куумрэ теухуауэ 2009 — 2010 гъэхэм КъБР-м и Президентым и стипендиер къыхуагъэфэщат, иужькIэ 2013 — 2014 гъэхэм УФ-м и Президентым и саугъэтыр къыхуагъэуващ. Заретэ зэпымычу физикэмкIэ Москва, Обнинск, ТIуапсы щызэхыхьэ урысейпсо зэIущIэхэм хэтщ, и унэтIыныгъэмкIэ къэхутэныгъэхэр щегъэлъагъуэ, абыхэмкIи физикэ дунейм и цIэр ину щигъэIуащ.
ДыщэкI ФатIимэ
КъБКъУ-м физикэмкIэ и къудамэм и аспирантщ, Алшагъыр Борис и гъэсэн нэхъыфIхэм ящыщщ, и щIэныгъэкIэ Обнинск, Москва, ТIуапсы къыщащIэ. Иджыблагъэ кандидат лэжьыгъэр пхигъэкIащ. УФ-м и Президентым и саугъэтыр къехь. Нэхъ дыдж дыдэу, хьэуар щылъэIэскIэ къауэ химическэ пкъыгъуэхэм иролажьэ. И къэхутэныгъэхэмкIэ ди щIыналъэм и цIэр фIыкIэ зыгъэIу пщащэщ.
Iэрэмысэ Марат
Адыгэ щIалэ акъылыфIэр БизнесымкIэ Къэбэрдей-Балъкъэр институтым и 3-нэ курсым щоджэ. 2012 — 2013 гъэхэм Кавказ Ищхъэрэм щекIуэкIа «Мэшыкъуэ» щIалэгъуалэ форумым жыджэру хэтащ. «Урысей зэкъуэт» политикэ партым и «Гвардие ныбжьыщIэ» къудамэм Лэскэн куейм щиIэ IуэхущIапIэм и унафэщIхэм ящыщщ.
Тхыгъэхэри сурэтхэри
КЪАРЕЙ Элинэ ейщ.
